b'\n_START_ARTICLE_\nBov\xc5\xa1ki sir\n_START_PARAGRAPH_\nBov\xc5\xa1ki sir je trdi ov\xc4\x8dji sir  z za\xc5\xa1\xc4\x8ditenim geografskim poreklom, iz obmo\xc4\x8dja ob\xc4\x8dine Bovec.\n_START_SECTION_\nZna\xc4\x8dilnosti\n_START_PARAGRAPH_\nPremer okroglega hlebca, visokega 8 do 12\xc2\xa0cm, je 20 do 28\xc2\xa0cm. Te\xc5\xbea hlebca, z ozirom na velikost, varira med 2,5 in 5\xc2\xa0kg. Skorja bov\xc5\xa1kega sira  je sivo rjave do zamolklo be\xc5\xbe barve, \xc4\x8dvrsta, gladka, ravna, obodna stran je rahlo izbo\xc4\x8dena, robovi so zaobljeni. Testo je enakomerno be\xc5\xbe barve, kompaktno, elasti\xc4\x8dno, povezano, s \xc5\xa1koljkastim lomom, vendar ne drobljivo, z redkimi enakomerno razporejenimi o\xc4\x8desi, velikosti p\xc5\xa1enice ali redkimi drobnimi luknjicami, celo majhnimi razpokami, ki pa ne prevladujejo. Testo dlje zorjenih sirov je kompaktnej\xc5\xa1e in lomljivej\xc5\xa1e. Okus sira je aromati\xc4\x8den, poln, intenziven in rahlo pikanten, zna\xc4\x8dilen za klasi\xc4\x8dno zorjeni ov\xc4\x8dji sir. Sir je odli\xc4\x8den za ribanje in rezanje.\n_START_SECTION_\nZgodovina\n_START_PARAGRAPH_\nBov\xc5\xa1ki sir je ime dobil po kraju Bovec,  kjer so ga od nekdaj izdelovali po tradicionalni metodi na visokogorskih planinah. Prvi\xc4\x8d se je pod imenom Formaggio di Plezzo vero - Bov\xc5\xa1ki sir, po dosedaj dosegljivih pisnih virih pojavil 12. aprila 1756, na ceniku sirov v mestu Videm, katerega original hrani dr\xc5\xbeavni arhiv v Vidmu.  Danes bov\xc5\xa1ki sir izdelujejo na kmetijah in na dveh visokogorskih plan\xc5\xa1arijah.\n_START_SECTION_\nProizvodnja\n_START_PARAGRAPH_\nBov\xc5\xa1ki sir izdelujejo iz surovega ov\xc4\x8djega mleka ali me\xc5\xa1anice ov\xc4\x8djega, kozjega in kravjega mleka. Dele\xc5\xbe kozjega ali kravjega mleka ne sme presegati 20 odstotkov celotne koli\xc4\x8dine. Ve\xc4\x8dino mleka, ki ga predelajo v bov\xc5\xa1ki sir, namolzejo od ovac avtohtone bov\xc5\xa1ke pasme.  _NEWLINE_Bov\xc5\xa1ki sir zorijo od 60 do 90 dni, lahko pa tudi do dve leti, da postane primeren za ribanje.\n_START_SECTION_\nZa\xc5\xa1\xc4\x8dita ozna\xc4\x8dbe porekla\n_START_PARAGRAPH_\nOriginalni Bov\xc5\xa1ki sir se ozna\xc4\x8di tudi s pripadajo\xc4\x8dim znakom Skupnosti za \xc5\xbeivilo z za\xc5\xa1\xc4\x8ditenim geografskim poreklom, ter z nacionalnim simbolom kakovosti.'